་གི་སྤྲོས་པ་ཐམས་ཅད་དང་བྲལ་བའི་བདེ་སྟོང་དབྱེར་མེད་ཀྱི་དོན་ལ་རྩེ་གཅིག་ཏུ་མཉམ་པར་འཇོག་པར་མཛད་ནས་བདེ་བ་དེ་དག་ཀྱང་དོན་དམ་པའི་ཡེ་ཤེས་མི་འགྱུར་བའི་བདེ་བ་ཆེན་པོའོ་སྙམ་དུ་ངེས་ཤེས་བསྐྱེད་པར་མཛོད་ཅིག །དེའི་དམ་ཚིག་བསྒྲག་པའང་འདི་ལྟ་སྟེ། ཐབས་གཞན་གྱིས་ནི་སངས་རྒྱས་མིན། །འགྲོ་བ་གསུམ་འདི་དག་པ་ཡིན། །དེ་ཕྱིར་ཁྱོད་ཀྱིས་རྟག་ཏུ་ནི། །འཁོར་བར་སྦྱོར་བྲལ་མི་བྱའོ། །འདི་དེ་སངས་རྒྱས་ཐམས་ཅད་ཀྱི། །རིག་མའི་བརྟུལ་ཞུགས་བླ་ན་མེད། །རྨོངས་པ་གང་ཞིག་འདའ་མི་བྱ། །དེ་ལ་དངོས་གྲུབ་མཆོག་མེད་དོ། །ཞེས་པ་སྟེ། ཐེག་པ་བླ་ན་མེད་པའི་ལམ་འདིར་རྫོགས་པའི་སངས་རྒྱས་ཀྱི་གོ་འཕང་ཐེག་པ་གཞན་ལས་ཆེས་མྱུར་དུ་འཐོབ་པ་ཡང་ཐབས་འདིའི་ཁྱད་པར་གྱིས་ཡིན་ལ། ལམ་བདེ་བ་དང་འཇུག་པ་བདེ་བས་ཁྱད་པར་དུ་འཕགས་པ་བཤད་པ་ཡང་གཙོ་བོར་འདི་ལ་བརྟེན་པ་ཡིན་ཅིང་། །མཐར་གཏུགས་ན་ཐེག་པ་གསུམས་པོ་གང་གི་སྒོར་ཞུགས་ཀྱང་མཐར་ཐུག་རྡོ་རྗེ་ཐེག་པ་བླ་མེད་ཀྱི་ལམ་ལ་བརྟེན་པ་མ་གཏོགས་འཚང་རྒྱ་བའི་ཐབས་གཞན་མེད་ལ། རྡོ་རྗེ་ཐེག་པ་བླ་ན་མེད་པའི་རྒྱུད་སྡེ་འདིར་ནི་དང་པོར་དབང་བསྐུར་བ་ནས་བཟུང་སྟེ་མཐར་འཚང་རྒྱ་བའི་ཉེ་རྒྱུའི་སྤྱོད་པའི་དབང་དུ་གལ་ཆེ་བའི་གནས་སྐབས་ཀུན་ཏུ་ངེས་པར་ཕྱག་རྒྱའི་ལམ་འདི་ཉིད་ལ་བརྟེན་དགོས་པར་གསུངས་པས་ཐབས་འདི་ནི་མེད་དུ་མི་རུང་བ་ཡིན་ཀྱང་ལས་དང་པོ་པས་ལམ་དུ་ལོངས་པར་དཀའ་བས་དངོས་སུ་ཉམས་ལེན་མི་ནུས་ཀྱང་ཡིད་ཀྱི་སྒོ་ནས་དམ་ཚིག་འདི་ལ་མི་སྨོད་ཅིང་དད་གུས་ཆེན་པོས་ཏིང་ངེ་འཛིན་གྱི་ཕྱག་རྒྱ་དང་མི་འབྲལ་བར་བྱ་དགོས་པ་ལགས་སོ། །དེ་ལྟར་ན་ཀུན་རྫོབ་བྱང་ཆུབ་སེམས་ཀྱི་དཀྱིལ་འཁོར་དུ། རྐྱེན་ཤེས་རབ་མ་ལས་སྐྱེས་པའི་ཡེ་ཤེས་ཡིན་པས་ཤེས་རབ་ཡེ་ཤེས་ཀྱི་དབང་ཞེས་བྱ་བ་དེ་ཐོབ། སྦྱང་བྱ་འཁོར་བ་ཐོག་མ་མེད་པ་ནས་བསགས་པའི་ཡིད་ཀྱི་སྡིག་སྒྲིབ་བག་ཆགས་དང་བཅས་པ་དག །ལམ་གཞན་ལུས་ཕྱག་རྒྱའི་རྣལ་འབྱོར་སྤྱི་དང་། ཁྱད་པར་རྒྱུད་འདི་ཉིད་ཀྱི་རྫོགས་རིམ་ཤིན་ཏུ་རྣལ་འབྱོར་ཡན་ལག་དང་བཅས་པ་བསྒོམ་པ་ལ་དབང་། སྦྱངས་འབྲས་བདེ་སྟོང་མཁའ་མཉམ་ཐུགས་རྡོ་རྗེ་ཆོས་ཀྱི་སྐུ་མངོན་དུ་བྱེད་པའི་སྐལ་བ་ཅན་དུ་བྱས་སོ། །དེ་ནས་དབང་བཞི་པའི་དོན་དུ་མཎྜལ་འབུལ་བར་ཞུ། ཞེས་མཎྜལ་འབུལ་དུ་གཞུག །ཐལ་མོ་སྦྱར་ཏེ་གསོལ་བ་གདབ་པ་འདིའི་རྗེས་ཟློས་མཛོད། ཀུན་མཁྱེན་ཡེ་ཤེས་ཕུང་པོ་ཅན། །སྲིད་པའི་འཁོར་ལོ་རྣམ་སྦྱོང་བ། །དེ་རིང་བཤད་པའི་རིན་ཆེན་གཏེར། །གཙོ་བོས་བདག་ལ་བཀའ་དྲིན་སྩོལ། །ལན་གསུམ། དེ་ནས་དབང་བཞི་པའི་ཡེ་ཤེས་དངོས་སུ་ངོ་སྤྲོད་པ་ལ། ཐོག་མར་སློབ་དཔོན་གྱིས་སྔར་གསུམ་པའི་སྐབས་བཞིན་མཚན་ཉིད་དང་ལྡན་པའི་རིག་མ་གཏད་དེ། ཁྱེད་རང་རྣམས་རིགས་བརྒྱའི་ཁྱབ་བདག་དོན་ཡོད་གྲུབ་པ་རྡོ་རྗེ་རྟའི་རྒྱལ་པོར་གསལ་བ་དང་། རིག་མ་བཅོམ་ལྡན་འདས་མ་དམ་ཚིག་སྒྲོལ་མར་གསལ་བའི་ངང་ནས་ཧྲཱིཿལས་ཡུམ་གྱི་ཆུ་སྐྱེས་པད་དམར་འདབ་མ་གསུམ་པ་ཨཱཿལས་བྱུང་བའི་ཟེའུ་འབྲུས་མཚན་པ། ཧཱུྃ་ལས་ཡབ་ཀྱི་གསང་བ་རྡོ་རྗེ་སྔོན་པོ་རྩེ་ལྔ་པ། ཨོཾ་ལས་བྱུང་བའི་ནོར་བུ། གཉིས་ཀའི་བུ་ག་ཕཊ་ཀྱིས་བཀག་པ། ཡབ་ཡུམ་རྗེས་སུ་ཆགས་པའི་སྦྱོར་བ་སྣ་ཚོགས་པས་སྙོམས་པར་ཞུགས་པས་དགའ་བ་མཆོག་དགའ་ཁྱད་དགའི་མཐར་ལྷན་ཅིག་སྐྱེས་པའི་དགའ་བ་རྣམས་མངོན་དུ་མཛད་པར་མོས་ཏེ་སྐུ་ལུས་དྲང་པོར་བསྲངས་ལ་ལུས་གནད་དང་ལྡན་པས་ཕྱག་མཉམ་གཞག་གི་ཕྱག་རྒྱ་ལྟེ་འོག་ཏུ་བཅའ། ཞབས་རྡོ་རྗེའི་སྐྱིལ་ཀྲུང་། སྤྱན་གྱི་ལྟ་སྟངས་བར་སྣང་ལ་གཡོ་བ་མེད་པའི་ཚུལ་གྱིས་ཧར་རེར་གཟིགས་ལ་གོང་དུ་བསྒོམས་པའི་ཡེ་ཤེས་ཀྱི་ཕྱག་རྒྱ་ལ་བརྟེན་ནས་ཐུགས་བདེ་བར་ཤར་བ་དེ་ཉིད་ཀྱི་རང་ངོ་ལ་ཅེར་གྱིས་གཟིགས་པས་ཚིག་ཏུ་བརྗོད་པར་མི་ནུས་པར་སྒྲ་རྟོག་གི་ཡུལ་ལས་འདས་ཤིང་ངོ་བོ་ངོས་བཟུང་ཐམས་ཅད་དང་བྲལ་བའི་རང་རིག་བདེ་སྟོང་བརྗོད་བྲལ་རྣམ་པ་ཐམས་ཅད་པར་ཤར་བ་དེ་ཉིད་ལ་ཆམ་གྱིས་བཞག་སྟེ། གཞན་འདས་མ་འོངས་ད་ལྟར་བའི་རྣམ་རྟོག་མཚན་མ་གང་ཡང་ཡིད་ལ་མི་བྱེད་པའི་ཚུལ་གྱིས་མཉམ་པར་འཇོག་པར་ཞུ། དེའི་དོན་ཡང་རྒྱུད་ལས་ཇི་སྐད་དུ། ལྷན་ཅིག་སྐྱེས་ལས་གང་སྐྱེས་པ། །ལྷན་ཅིག་སྐྱེས་པར་དེ་བརྗོད་བྱ། །རང་བཞིན་ལྷན་ཅིག་སྐྱེས་ཞེས་བརྗོད། །རྣམ་པ་ཐམས་ཅད་སྡོམ་པ་གཅིག །ཅེས་དང་། དཔེའི་ལྷན་སྐྱེས་ལས་དོན་གྱི་ཡེ་ཤེས་མཚོན་པའི་ཚུལ་ཡང་། ཀུན་ཁྱབ་གདུང་མེད་རྒྱུན་མི་ཆད། །རྣམ་རྟོག་ཐིམ་ཞིང་རང་རིག་པ། །ཟབ་མོ་གསལ་བ་གཉིས་སུ་མེད། །ཐིག་ལེའི་བདེ་བ་ཁ་སྦྱོར་བའོ། །ཞེས་གསུངས་ཏེ། གཞི་ལམ་གྱི་ཆོས་ཐམས་ཅད་ལ་ཀུན་ཁྱབ་ཏུ་བཞུགས་པ་ཆོས་ཉིད་བདེ་བར་གཤེགས་པའི་སྙིང་པཽ། རང་གི་རང་བཞིན་ནམ་ཡང་འཕོ་འགྱུར་མེད་པའི་རྟག་པ། སྡུག་བསྔལ་དང་ཀུན་འབྱུང་གིས་གདུང་བ་མེད་ཅིང་། བེམ་སྟོང་ངམ་ཆད་པའི་སྟོང་པ་མ་ཡིན་པར་གསལ་རིག་བདེ་བ་ཆེན་པོའི་ཡེ་ཤེས་རྒྱུན་མི་ཆད་པས་མི་འགྱུར་བས་བདེ་ཆེན། རང་བཞིན་ཀུན་རྫོབ་ཀྱི་སྤྲོས་པ་ཐམས་ཅད་དང་བྲལ་བ་ཟབ་པའི་ཡེ་ཤེས་དང་གསལ་བ་དོན་དམ་རང་ཉིད་ཀྱི་སྣང་ཆ་དཀྱིལ་འཁོར་གྱི་འཁོར་ལོ་གཙོ་བོར་གྱུར་པའི་སྲིད་འདས་ཀྱི་དངོས་པོ་ཡོད་དོ་ཅོག་གི་རྣམ་པར་གདོད་ནས་རང་ཤར་བས། རྣམ་ཀུན་མཆོག་ལྡན་གྱི་སྟོང་ཉིད། ཕྱོགས་ཀྱི་ཆས་མ་གོས་ཀྱང་ཡུལ་ཐམས་ཅད་ལ་ཁྱབ་པས་ཆ་མེད་ཀུན་འགྲོ། དུས་ཀྱི་མ་བསྡུས་ཀྱང་དུས་གསུམ་ཀུན་ཏུ་འགོག་པ་མེད་པས་དུས་གསུམ་དུས་མེད་ཆེན་པོའི་ཡེ་ཤེས། རྒྱུ་དང་རྐྱེན་གྱིས་མ་བསྐྱེད་ཅིང་སངས་རྒྱས་ཀྱི་ཡོན་ཏན་ཐམས་ཅད་ཡེ་ནས་རང་བཞིན་གྱིས་ལྷུན་རྫོགས་སུ་གནས་པའི་རང་བྱུང་དུས་གསུམ་སངས་རྒྱས་ཐམས་ཅད་ཀྱི་ཆོས་ཀྱི་སྐུའི་ངོ་བོར་གྱུར་པ་དེ་ཉིད་ནི་ཆོས་ཉིད་དོན་དམ་པའི་ཟུང་འཇུག་སྟེ་འབྲས་བུ་མཐར་ཐུག་གི་དབང་བཞི་པའི་ཡེ་ཤེས་དངོས་ནི་དེ་ཡིན་ལ། ལམ་གྱི་ཟུང་འཇུག་ནི་འཕགས་པའི་ས་ལ་མངོན་དུ་འགྱུར་བ་ཆོས་དབྱིངས་དེ་མངོན་སུམ་དུུ་རྟོགས་པའི་ཡེ་ཤེས་རང་བཞིན་བདེ་བ་ཆེན་པོ་མི་འགྱུར་བ་དང་རྣམ་པ་ཐམས་ཅད་པར་འཆར་བའི་སྒོ་ནས་གཞི་འབྲས་དབྱེར་མེད་པའི་གདོད་མའི་ཆོས་ཉིད་དེ་དང་རྣམ་པ་ཤིན་ཏུ་མཐུན་པ་དེ་ཉིད་ཡིན་ཅིང་། ཡེ་ཤེས་དེའི་མཚན་ཉིད་ཡོངས་སུ་རྫོགས་པ་ནི་དབང་པོ་རྣོན་པོ་ཆེས་བསོད་ནམས་བསགས་ཤིང་སྔགས་ཀྱི་ལམ་དུ་སྨོན་ལམ་ཐེབས་པ་དང་ཚེ་རབས་སྔ་མར་ལམ་བསྒོམས་པའི་འཕྲོ་ཅན་འགའ་ཞིག་ལ་སྐབས་འདིར་སྐྱེ་བ་སྲིད་མོད། གཞན་ཕལ་ཆེ་བ་ལ་རྒྱུའི་དབང་གི་སྐབས་འདིར་མི་སྐྱེ་ཡང་དེའི་སེམས་གསལ་རིག་བདེ་བ་ཆེན་པོ་རང་བཞིན་སྤྲོས་བྲལ་སྣང་ཆ་རྣམ་པ་ཐམས་ཅད་དུ་འཆར་དུ་རུང་བ་འདི་དང་ཁྱད་པར་སྟོང་པའི་གཟུགས་སྒྲ་ཆོས་ཉིད་ཀྱི་རང་གཟུགས་རྣམ་པ་ཀུན་ལྡན་ཏུ་འཆར་བའི་ཡེ་ཤེས་སུ་མོས་ཤིང་། དེ་ཉིད་ལམ་དང་འབྲས་བུ་ཡེ་ཤེས་དངོས་སུ་ང་རྒྱལ་བརྟན་པའི་མོས་སྒོམ་ཙམ་གྱིས་མཐུ་ལ་བརྟེན་ནས། བཞི་པའི་ལམ་དངོས་དེ་རྒྱུད་ལ་སྐྱེ་བའི་ཐབས་ཐུན་མོང་མ་ཡིན་པ་དང་མེད་ན་མི་འབྱུང་གི་རྒྱུར་གྱུར་པའི་ནུས་པ་ཅན་བདེ་གསལ་མི་རྟོག་པ་ཟུང་དུ་འཇུག་པའི་སྒོ་ནས་ལམ་དང་། འབྲས་བུའི་དུས་ཀྱི་བཞི་པའི་དབང་དངོས་དང་མཚན་ཉིད་ཕྱོགས་འདྲ་བའི་ཀུན་རྫོབ་ཀྱི་བདེན་པ་བཞི་པས་བསྡུས་པ་དེ་ཐོབ་པར་འགྱུར་བ་ཡིན་ཏེ་དེ་ཙམ་ལ་དབང་བཞི་པ་ཐོབ་པ་ཞེས་བྱའོ། །དེ་ལྟར་ན་དོན་དམ་བྱང་ཆུབ་སེམས་ཀྱི་དཀྱིལ་འཁོར་དུ། ཕྱིའི་རྫས་དང་སྔགས་ཀྱི་ཆོ་ག་ལ་མ་བརྟེན་པའི་ཚིག་ཙམ་གྱི་གདམས་པས་སློབ་མའི་རྒྱུད་ལ་དབང་བསྐུར་བར་བྱེད་པས་ཚིག་གི་དབང་ངམ་གསུམ་པའི་རྗེས་སུ་བསྐུར་བར་བྱ་བས་བཞི་པའི་དབང་ཐོབ། སྦྱང་བྱ་འཁོར་བ་ཐོག་མ་མེད་པ་ནས་བསགས་པའི་ལུས་ངག་ཡིད་གསུམ་གྱི་དྲི་མ་བག་ཆགས་དང་བཅས་པ་ཐམས་ཅད་དག །ལམ་ཟུང་འཇུག་དེ་ཁོ་ན་ཉིད་ཀྱིས་རྫོགས་རིམ་དངོས་དང་ལས་དང་པོ་པས་དེ་ལ་འཇུག་པར་བྱེད་པའི་སྒོ་རྗེས་སུ་རྣལ་འབྱོར་ཡན་ལག་དང་བཅས་པ་བསྒོམ་པ་ལ་དབང་། འབྲས་བུ་ཟུང་འཇུག་རང་བཞིན་ལྷན་ཅིག་སྐྱེས་པ་ངོ་བོ་ཉིད་སྐུ་ཡེ་ཤེས་རྡོ་རྗེ་འགྲུབ་པའི་སྐལ་བ་ཅན་དུ་བྱས་སོ། །དེ་རྣམས་ཀྱིས་དབང་དངོས་གཞི་གྲུབ་ནས། མཇུག་གི་བྱ་བ་ནི། དེ་དག་རྣམས་ཀྱི་སྒོ་ནས་རྒྱུད་སྡེ་ཐམས་ཅད་ཀྱི་རྩེ་མོར་གྱུར་པ་རྣལ་འབྱོར་མའི་རྒྱུད་ཀྱི་ཡང་སྙིང་སྒྲོལ་མ་འབྱུང་བའི་རྩ་བའི་དཀྱིལ་འཁོར་དུ་མངོན་པར་དབང་བསྐུར་བ་ཟབ་མོ། རྒྱུད་ཀྱི་དགོངས་པ་འཕགས་བོད་མཁས་གྲུབ་རྣམས་ཀྱིས་མ་ནོར་བར་བཀྲལ་བའི་ལུགས་སྲོལ། རྩོད་པའི་དུས་ཀྱི་དཔལ་ཧེ་རུ་ཀ་ཞི་བ་སྦས་པ་ཡབ་སྲས་དང་། རྗེ་བཙུན་ཐམས་ཅད་མཁྱེན་པ་ཏཱ་ར་ནཱ་ཐའི་བཞེད་དགོངས་ཇི་ལྟ་བ་བཞིན་དུ་ལེགས་པར་གྲུབ་པ་ལགས་པས་ཇི་སྐད་བཤད་པའི་དམ་ཚིག་གི་རིམ་པ་རྣམས་ཚུལ་བཞིན་བསྲུང་བར་བགྱིའོ་སྙམ་པས་འདིའི་རྗེས་ཟློས་མཛོད། གཙོ་བོས་ཇི་ལྟར་སོགས། དབང་བསྐུར་ཡོངས་རྫོགས་ཐོབ་པའི་བཀའ་དྲིན་གཏང་རག་གི་ཡོན་དུ་མཎྜལ་ཕུལ། ཅེས་མཎྜལ་འབུལ་གཞུག །སླར་ཡང་ལུས་ལོངས་སྤྱོད་དུས་གསུམ་དགེ་བའི་དངོས་པོ་དང་བཅས་པ་ལྷ་དང་བླ་མ་ལ་ཡོན་དུ་འབུལ་གྱིས་དེ་དག་གི་ཆ་ཤས་སོ་སོ་ནས་ཀྱང་ལོངས་སྤྱད་དུ་གསོལ་སྙམ་པས་འདིའི་རྗེས་ཟློས་མཛོད། དེང་ནས་བརྩམས་ཏེ་བདག་བྲན་དུ། །ཁྱེད་ལ་བདག་ནི་འབུལ་ལགས་ན། །ཁྱེད་ཀྱི་སློབ་མར་གཟུང་བ་དང་། །ཆ་ཤས་ཀྱིས་ཀྱང་སྤྱད་དུ་གསོལ། །དགའ་བ་བརྗོད་པ་ནི། དེ་ལྟར་གསང་བ་བླ་ན་མེད་པའི་རྒྱུད་སྡེའི་མཐར་ཐུག་དཔལ་སྒྲོལ་མ་འབྱུང་བའི་རྩ་བའི་དཀྱིལ་འཁོར་ཆེན་པོ་ཤིན་ཏུ་མཇལ་བར་དཀའ་བ་འདི་ལྟ་བུར་ཞུགས་ཤིང་དབང་བསྐུར་བ་རྫོགས་པར་ཐོབ་པ་འདི་ལྟ་བུ་ནི་ཆེས་རྙེད་པར་དཀའ་བས་བདག་གི་ཚེ་འདིར་མིའི་ལུས་སུ་སྐྱེ་བ་ཐོབ་པ་འདི་འབྲས་བུར་བཅས་པ་སྟེ་དོན་དང་ལྡན་པ་ཡིན་ལ། དེར་མ་ཟད་བདག་ནི་མི་ལུས་ཐོབ་ནས་ད་ལྟ་ཕན་ཆད་དུ་མ་ཤི་བར་གསོན་པའང་དོན་གྱི་འབྲས་བུ་དང་བཅས་པ་སྟེ། དེ་རིང་དབང་བསྐུར་ཁྱད་པར་ཅན་འདི་ལྟ་བུ་ཐོབ་པས་སངས་རྒྱས་རྣམས་ཀྱི་རིགས་སུ་སྐྱེས་པ་སྟེ་དེའི་གོ་འཕང་ཐོབ་ངེས་པའི་ནུས་པ་ཁྱད་པར་ཅན་རྒྱུད་ལ་སྐྱེས་ཤིང་། སངས་རྒྱས་རྣམས་ཀྱིས་ཀྱང་བུ་གཅིག་པ་ལྟ་བུར་དགོངས་པར་འགྱུར་བས་དེའི་སྲས་སུ་ཡང་བདག་དེ་རིང་གྱུར་ཟིན་པ་ཡིན་ནོ་སྙམ་དུ་སྤྲོ་དགའ་རྒྱ་ཆེན་པོ་བསྐྱེད་བཞིན་དུ་འདིའི་རྗེས་ཟློས་གནང་བར་ཞུ། དེང་བདག་སྐྱེ་བ་འབྲས་བུར་བཅས། །བདག་ནི་གསོན་པའང་འབྲས་བུར་བཅས། །དེ་རིང་སངས་རྒྱས་རིགས་སུ་སྐྱེས། །སངས་རྒྱས་སྲས་སུ་བདག་དེང་གྱུར། །ཅེས་ཚར་གཅིག་བརྗོད་དུ་གཞུག །དེ་ལྟ་བུའི་དགེ་བའི་རྩ་བ་ཡང་མཁའ་ཁྱབ་སེམས་ཅན་ཐམས་ཅད་ཀྱི་དོན་དུ་བླ་ན་མེད་པའི་བྱང་ཆུབ་འཐོབ་པའི་རྒྱུར་བསྔོ་བ་ལྷན་ཅིག་ཏུ་གནང་བར་ཞུ། བསོད་ནམས་འདི་ཡིས་ཐམས་ཅད་གཟིགས་པ་ཉིད། །སོགས་བརྗོད་ལ་སློབ་མར་རང་གནས་སུ་གཏང་ངོ་། །ཉེར་གཉིས་པ་གཤེགས་གསོལ་ནི། མཆོད་པ་ཁ་གསོས་ལ་བྱིན་བརླབ། གཏང་རག་གི་མཆོད་བསྟོད། འདོད་གསོལ། ནོངས་བཤགས། རྡུལ་ཚོན་ལ་ཡེ་ཤེས་པ་གཤེགས་སུ་གསོལ་བ་ཡིན་ཀྱང་རས་བྲིས་སྐབས་བརྟན་བཞུགས་སོགས་བདག་འཇུག་ལེའུར་བཤད་པ་ལྟར་བྱ། ཉེར་གསུམ་པ་བསྡུ་བ་ནི། སྒྲུབ་ཐབས་ལྟར་བསྒོམས་པའི་དཀྱིལ་འཁོར་བསྡུ་ཞིང་ཐུན་མཚམས་ཀྱི་ལྷར་ལྡང་། བྲིས་པའི་དཀྱིལ་འཁོར་དང་ཕུར་བུ་གདབ་ཡོད་ན་དབྱུང་། སྨོན་ལམ་ཤིས་བརྗོད་རྒྱས་པར་བྱ། དེ་ནས་གསང་བ་སྤྱི་དང་ཁྱད་པར་ཕྲེང་བའི་ལུགས་བཞིན་བྱ་བར་གསུངས་སོ། །ཉེར་བཞི་པ་ནི། སྐབས་འདིར་ངེས་པར་སྦྱིན་སྲེག་བྱ་སྟེ་དེའི་ཆོ་ག་ནི་འོད་ཀྱི་སྙེ་མ་ལྟར་བྱ་བར་གསུངས་ཤིང་མི་འགྲུབ་ན་གཞོན་ནུུ་མའི་མཆོད་པ་ངེས་པར་དགོས་པར་གསུངས་མོད། དེང་སྐབས་ཐོབ་ཆོས་ཙམ་དོན་དུ་གཉེར་བ་ལས་ཕྱག་ལེན་ཚུལ་བཞིན་བྱེད་པ་ནི་རྒྱུད་སྡེ་གང་ལའང་མི་འབྱུང་བས་ས་བཅད་ཙམ་དུ་ཚོགས་མཆོད་རྒྱས་པར་ཞིག་སླར་ཡང་ཕུལ་ན་ལེགས་པར་སེམས་སོ། །ཚེ་གཅིག་བདེ་ཆེན་མངོན་བྱང་ཆུབ་པའི་ལམ། །རྒྱུད་མཆོག་འདི་ཡི་གོང་ན་གཞན་མེད་པས། །ཕུན་སུམ་ཚོགས་པའི་དོན་གཉིས་སྒྲུབ་འདོད་རྣམས། །དཀྱིལ་འཁོར་འདིར་ཞུགས་རྒྱུད་དོན་བསྒོམ་པར་བྱོས། །ཟབ་མོའི་བློ་ལྡན་ཕྱོགས་སུ་མ་ལྷུངས་པ། །བརྒྱ་ལམ་སྲིད་ན་འཕགས་ཡུལ་གྲུབ་མཆོག་གི །ཕྱག་གཞེས་དྲི་མ་བྲལ་བ་འདི་ཉིད་ལ། །ལེགས་པར་དཔྱོད་དང་ངེས་ཤེས་འདྲོངས་བར་འགྱུར། །ཟབ་གསང་མཐར་ཐུག་རྣལ་འབྱོར་མ་ཡི་རྒྱུད། །བསམ་ཡས་ཉིང་ཁུ་སྒྲོལ་མ་འབྱུང་བ་ཞེས། །དབང་རབ་སྐལ་བཟང་རྣམས་ཀྱི་བསྒོ་སྐལ་ཏེ། །ཐོས་པས་མཆོག་ལ་ཤིན་ཏུ་ཉེར་བར་སྦྱོར། །རིན་ཐང་བྲལ་བའི་ནོར་བུའི་རྒྱལ་པོ་བཞིན། །རྙེད་དཀའ་དོན་ཆེར་གྱུར་འདི་སྙིགས་འགྲོ་ཡི། །བསོད་ནམས་སྣོད་དུ་ཤོང་བར་དཀའ་བས་ན། །དད་གསུམ་ལམ་ལས་ཕྱིར་མི་ལྡོག་པར་མཛོད། །ངེས་གསང་སྨིན་གྲོལ་བདུད་རྩི་ཀླུང་ཆེན་པོ། །ས་གསུམ་ཁོར་ཡུག་བབས་པས་ལུས་ཅན་ཀུན། །རྟག་བརྟན་ཞི་བ་རྡོ་རྗེའི་སྲོག་ཐོབ་སྟེ། །ཕྱམ་གཅིག་ཐར་པའི་གྲོང་དུ་དབུགས་ཕྱིན་ཤོག །དབང་ཆོག་འདིའི་རྩ་བ་རྗེ་བཙུན་ཐམས་ཅད་མཁྱེན་པས་མཛད་པའི་དཀྱིལ་ཆོག་གཞན་ལ་ཕན་པ་ཁོ་ནར་སྣང་ཡང་རྩ་ཚིག་བསྡུས་ཆེས་བས་དགོངས་པ་ལོན་དཀའ་ཞིང་ཞལ་རྒྱུན་དང་ཕྱག་ཁྲིད་ལ་ལྟོས་དགོས་པར་སྣང་བ་དང་། འདོན་ཆ་བདག་འཇུག་གཞན་ཕན་ཉིད་ལས་མེད་ཀྱང་སློབ་མར་དབང་བསྐུར་སྐབས་དེ་ཙམ་གྱིས་མི་མཐུས་པས་རྒྱས་བསྡུས་ཀྱི་དབྱེ་བ་བྱེད་དགོས་པར་སྣང་ཡང་ཕྱིས་ཀྱི་ཕྱག་ལེན་འགའ་ཞིག་ཏུ་བདག་འཇུག་ཉིད་ཀློག་པ་ཙམ་གྱིས་བྱ་སླའི་ཆོ་གས་རྩ་བའི་བཀའ་སྲོལ་འཆུག་པར་མཐོང་ནས་འདི་ལྟར་བགྱིད་འདུན་ཡོད་ཀྱང་རིམ་ལུས་སོང་བ། མཁྱེན་བརྩེ་ནུས་པའི་བདག་ཉིད་གསང་ཆེན་བསྟན་པའི་སྣང་བྱེད་དཔལ་ཨེ་ཝཾ་པ་ཆེན་པོ་ཐར་རྩེ་ཞབས་དྲུང་རིན་པོ་ཆེ་འཇམ་དབྱངས་བློ་གཏེར་དབང་པོའི་ཞལ་སྔ་ནས་གསུང་བསྐུལ་གནང་བས་མཚམས་སྦྱར་ཏེ། སྒྲུབ་བརྒྱུད་ཤིང་རྟ་བརྒྱད་ཀྱི་རིང་ལུགས་ལ་ཕྱོགས་མེད་དུ་འདུན་པ། ཀརྨ་ངག་དབང་ཡོན་ཏན་རྒྱ་མཚོ་ཕྲིན་ལས་ཀུན་ཁྱབ་དཔལ་བཟང་པོས་རྫོང་ཤོད་བདེ་གཤེགས་འདུས་པའི་སྒྲུབ་གནས་ཆེན་པོར་བགྱིས་པ་དགེ་ལེ